作者:高似孫
標題:鶯啼序
內容:青旗報春來了，玉鱗鱗風旎。陳瑤席、新奏琳琅，窈窕來薦嘉社。桂酒洗瓊芳，麗景暉暉，日夜催紅紫。湛青陽新沐，人聲澹盪花裡。光泛崇蘭，坼遍桃李，把深心料理。共攜手、蘅室蘭房，奈何新恨如此。對佳時、芳情脈脈，眉黛蹙、羞搴瓊珥。折微馨、聊寄相思，莫愁如水。青苹再轉，淑思菲菲，春又過半矣。細雨溼香塵，未曉又止。莫教一鴂無聊，群芳亹亹。傷情漠漠，淚痕輕洗。曲瓊桂帳流蘇暖，望美人、又是論千里。佳期杳渺，香風不肯為媒，可堪玩此芳芷。春今漸歇，不忍零花，猶戀餘綺。度美曲、造新聲，樂莫樂此新知。思美人兮，有花同倚。年華做了，功成如委。天時相代何日已。悵春功、非與他時比。殷勤舉酒酬春，春若能留，□還亦喜。